Izakhamizi zeMaNdebeleni Zamukela Ngenjabulo Ukuqala Kwesibhedlela seMpilo Ukuhlola iCovid 19 
Ugatsha lwezempilakahle lwethule imibiko ethi isibhedlela seMpilo Central Hospital National TB Reference Laboratory koBulawayo sesiqalile ukuhlola igcikwane leCOVID-19, okwamukelwe ngenjabulo ngabasemuhlubulweni weMandebeleni.
BULAWAYO — Uhlangothi olweNational TB Reference Laboratory esibhedlela seMpilo, soluze lwatholiswa okokusebenzisa ekuhloleni abantu ukuze kubonakale ukuba balegcikwane leCOVID-19 na kumbe hatshi. Isakhamuzi sakoBulawayo, uNkosazana Linda Sibanda ungcome leli nyathela. ''Siyathokoza ukuba sekuhlolwa icovid19 esibhedlela koBulawayo eMpilo. Siyabonga izanceda abantu beMaNdebeleni kulokuthi umuntu acine ebhubhile kungazisa isimo sakhe.'' Osakhulayo wakoBulawayo, uMnu Ndodana Moyo uvumelane loMaSibanda. ''Lanxa kungela sibhedlela sokonga abantu abalecovid 19 kuhle ukuba sekulemitshina ehlola abantu lumkhuhlane okuqakathekileyo yikuba abantu babambane balwisane lalo umkhuhlane kungakhathalekile ukuba ungubani.'' Olwela amalungelo oluntu, uMnu Mbuso Fuzwayo uthi kulusizi ukuba abantu bazahlolwa kodwa bengasoke bathole ukongiwa koBulawayo. ''Kuyinto enhle ukuba abantu sebetester koBulawayo iCovid 19 kodwa kulusizi ukuba bangaze bahlolwe, babuyela bayehlala emakhaya, akulazimemezele ezikhuthaza abantu ukuba bahlale emakhaya'' USomabhizimusi wakoBulawayo, uMnu Mathew Sibanda uvumelane loFuzwayo ethi uhulumende useveze ukusindwa yilumsebenzi. ''Uhulumende wekelela abantu besifa, kakathumeli abantu ukuba bahambe behlolwa kumbe besaziswa kabanzi ngalo umkhuhlane. Kuyadanisa ukuba kulesibhedlela seEkusileni esakhiwa nguNkomo silakho konke kodwa asisebenzi abantu kunzima ukuba bathole ukongiwa bengatholakala belegcikwane lecovid kuyadanisa.'' Kodwa Umongameli Emmerson Mnangawa uhlala ekhuluma ukuthi umthwalo wokuvimba ukusabalala kweCoronavirus kumele ubambisanwe khakathi kwabantu bonke kunhlangothi zonke zempilo. I-Zimbabwe ingene kuviki yesithathu yohlelo lweziqondiso zikahulumende zokuthi abantu bahlale emakhaya benganyakazeli ndawana yonke, ukuze kuvinjwe ukumemetheka lokuthelelanwa komkhuhlane weCOVID-19 osubulele abantu abambalwa emhlabeni jikelele. EZimbabwe, lumkhuhlane usuthethe imiphefumulo yabantu besilisa abathathu kuthi abayisifica munwe munye kusiyatshona izolo bekubikwa sebelegcikwane, lobanje eMaNdebeleni kungela sibhedlea esilakho ukonga abantu abalegcikwane leCOVID-19. Sekulowesilisa oyedwa oleminyaka engamatshumi amahlanu lantathu edolobheni lakoBulawayo olegcikwane leCOVID 19 njalo uhlolwa ehlala emzini wakhe. Lundoda ngomunye owahlangana lesethekeli esivela eNgilandi esiyiso njalo esahlangana loNdoda wakoBulawayo owabhubhayo.